section_heading: Vojna karijera
paragraph_text: Robert Bürkner je rođen 6. prosinca 1870. u Charlottenburgu. Sin je Robert Heinricha Bürknera i Alexandrine Bürkner rođ. Knerk. U prusku vojsku stupa 1891. godine služeći u Grenadirskoj pukovniji "Prinz Karl von Pruessen" u Frankfurtu na Odri. U čin poručnika promaknut je 1892., dok Prusku vojnu akademiju pohađa od 1903. godine. Po završetku iste, od 1906. služi u stožeru XVIII. korpusa u Frankfurtu na Majni. Te iste godine unaprijeđen je u čin satnika. Potom zapovijeda satnijom u 9. badenskoj pješačkoj pukovniji u Offenburgu, te služi u stožeru 30. pješačke divizije u Strasbourgu. U listopadu 1912. promaknut je u čin bojnika, te raspoređen na službu u stožer 42. pješačke divizije na kojoj dužnosti dočekuje i početak Prvog svjetskog rata.